Napad na trojicu vaterpolista Crvene zvezde na splitskoj Rivi, od kojih je jedan spašavao od napadača skočivši u more dok su druga dvojica uspjela pobjeći, već nekoliko dana je glavna vijest u Hrvatskoj i šire. Hrvatska policija žurno se dala u potragu za napadačima od kojih su neki brzo privedeni, dok se ostale huligane još traži.

Čitali smo kako su osude za taj napad stigle sa svih strana, od hrvatskog državnog vrha do splitskih klubova i pojedinaca. Ne sumnjamo također kako će i pravosuđe u Hrvatskoj u ovom slučaju odraditi svoj dio posla i napadačima odrediti zaslužene kazne. Jer, svi se slažemo, prema huliganima ne treba imati ni trunke tolerancije.

Ako je to tako, a trebalo bi biti, zašto se onda u Splitu i Hrvatskoj nije isto reagiralo i na ljetošnji slučaj napada na hrvatskog navijača Stuttgarta Maria Šolića. Kao što je Fenix Magazin pisao, Šolić je ljetos divljački pretučen u Podstrani nedaleko od Splita samo zato što je, šetajući uz more, obukao i nosio dres njemačkog kluba. Taj napad na Šolića, sa ozljedama koje su mu nanesene, je višestruko teži nego napad na vaterpoliste Zvezde koji su, prema pisanju medij, prošli bez ozljeda. A Šolić je prilikom fizičkog napada huligana doživio ozbiljne ozljede glave i tijela, a koje su ustanovljene i u bolnici na splitskim Firulama gdje mu je pružena pomoć..

Kad imamo u vidu ta dva slučaja teško je a ne zapitati se kakvu poruku hrvatska policija i pravosuđe, pa i službena hrvatska politika, šalje hrvatskim iseljenicima i njemačkim turistima, jer je napadnuta osoba koja je nosila dres njemačkog kluba iz Stuttgarta. A za taj klub osim Nijemaca navija i velika većina Hrvata iz Stuttgarta i cijelog Baden-Württemberga.

Kako to da se tada, a ni kasnije, nije javno oglasila hrvatska policija ili pravosuđe te zašto počinitelji tog kaznenog djela iz Podstrane nisu i kazneno osuđeni te o tome izvješćena i hrvatska javnost. Čemu dvostruki kriteriji? Zar se Hrvata iz Stuttgarta smije pretući i nanijeti mu teške tjelesne ozljede jer je u blizini Splita nosio dres Stuttgarta, na što nitko nije javno reagirao dok svi reagiraju i javno osuđuju napad bez ozljeda na beogradske veterpoliste, koji su u Splitu nosili dres Zvezde?

Za kraj se upitajmo zašto hrvatska službena politika nije javno osudila i uputila diplomatsku notu Srbiji za paljenje hrvtske zastave u nemalom broju slučajeva od strane srbijanskih navijača i huligana, kao što je to sada, za znatno manji incident, učinila srbijanska diplomacija. Zašto službena Hrvatska ne štiti hrvatske interese i ne poduzima iste mjere prema Srbiji u istim ili sličnim slučajevima ugrožavanja i maltretiranja hrvatskih navijača i hrvatskih građana u Srbiji?

Puno je tih zašto koji se postavljaju i koji bi se mogli postaviti hrvatskoj policiji, pravosuđu i svima onima koji bi trebali štititi hrvatske interese? Do dana današnjeg, ti isti još nisu uspjeli riješiti „slučaj svastike u Poljudu“ iz mračnog policijskog vremena ministra Ranka Ostojića, što je po sudu mnogih prvi i zadnji korak u početku istinske borbe protiv huliganizma u Hrvatskoj.

Fenix-magazin/Stjepan Ivan Mandić

Fenixovu objavu premlaćivanja hrvatskog navijača zbog Stuttgartova dresa pročitajte OVDJE